حددات وزيرة الصناعة والتجارة والاقتصاد الرقمي لاليست ديال القطاعات الصناعية اللي ماكتعتبرش فوضعية صعبة بسباب فيروس كورونا المستجد، وهي القطاعات اللي ماوقفاتش النشاط ديالها فهذ الفترة ديال الحجر الصحي باش تلبي جميع احتياجات المواطنين. وهذ القطاعات، حسب الوزارة، هي قطاع التجارة الغذائية، والمراكز التجارية الكبيرة والمتوسطة، وأسواق لكَرو دالخضر والفواكه والحوت والدجاج، والبقالة واصحاب التغذية العامة، وتجارة التقسيط دالفواكه والخضر، وصحاب الحبوب والقطاني، وتلكَزارة، ومالين البيض، ومحلات بيع الزيتون والعطرية، ومحلات الفواكه الجافة. وبالإضافة لهذشي كاين المحلات اللي كتبيع الأدوية والمواد الطبية ماغاديش تستفد من دعم الصندوق، بالإضافة للصيدليات، وصحاب الصناعات الكيماوية والمطهرات الكحولية والمنظفات والصابون، وصانعي الكمامات غير المنسوجة ومناديل ذات الاستعمال الوحيد. وحتى وزارة الفلاحة حددات قائمة القطاعات اللي ماغتستفدش حيت ماتوقفاتش الخدمة ديالها فهذ الفترة، بحال صحاب صناعة الدقيق وجميع أنواع الحبوب والمعجنات الغذائية وكسكسو والسكر والزيت وآتاي والقهوة والحليب وتعليب الخضر والفواكه، وصحاب الأعلاف والبذور واللي كيربيو الدجاج. وبالإضافة لهذشي، حتى قطاعات الإنتاج الفلاحي ذو الأصل النباتي، ومربو الماشية والنحل، واللي كيقومو بنشاط الغرس، ماغايستافدوش من دعم الصندوق، زيد عليهم العاملين فقطاع الصيد البحري، باستثناء معامل توضيب الحوت الطري. 
ماشي كلشي غيستفد من دعم صندوق كورونا.. وزارتي الصناعة والفلاحة حددو القطاعات اللي ماغاتاخد والو وها علاش